Islamsk jihad

Islamsk jihad (på norsk ofte omtalt som Islamsk hellig krig, arabisk: , Harakat al-Jihād al-Islāmi fi Filastīn) er navnet på en radikal militant palestinsk gruppe som ble dannet i 1980. Gruppens hovedmål er å kjempe mot den israelske okkupasjonen av de palestinske områdene. Den er i stor grad religiøst motivert og anser både Israel og sekulære arabiske regimer som en manifestasjon av vestlig imperialisme i den islamske verden. Bevegelsen anerkjenner ikke staten Israels legitimitet og arbeider for at en palestinsk stat skal etableres både på Gaza-stripen, Vestbredden og i dagens Israel.

Gruppen har gjennomført flere dødelige angrep i Israel, og mot jødiske nybyggere og israelske soldater i de okkuperte områdene. Gruppens væpnede ving heter al-Quds-brigadene.

Islamsk jihad har blitt definert som en terrororganisasjon av flere land, deriblant USA, EU, Storbritannia, Japan, Canada, Australia og Israel.

Organisasjonen var fra 1995 under ledelse av Ramadan Shallah. Han er bosatt i Syria og var også en av grunnleggerne av organisasjonen. Shallah var ettersøkt av FBI i en årrekke. Han ble rammet av slag i 2018 og ble erstattet av Ziyad al-Nakhalah.

Bakgrunn
Islamsk jihad er en liten gruppe og ble dannet av tre palestinske studenter i Egypt i 1980 (Fathi Shikaki, Abdul Aziz Odeh og Bashir Moussa). Årsaken til at de dannet gruppen var skuffelse over Det muslimske brorskapet, som de mente var blitt for lunkne, spesielt i Palestina-spørsmålet. De var også inspirert av den iranske revolusjonen. Gruppen hadde opprinnelig sin base i Egypt, men ble kastet ut i 1981 etter drapet på president Anwar Sadat. De reetablerte seg etter det i Palestina og Libanon. I august 1987 drepte de en israelsk militærkaptein i Gaza, en hendelse som er ansett å ha vært gruppens første vellykkede aksjon. De markerte seg på 1990-tallet som sterke motstandere av Oslo-avtalen og boikottet det palestinske presidentvalget i 1996.

Gruppen var særlig aktiv under den andre intifada og utførte en rekke selvmordsaksjoner i Israel.  De har også vært i voldelige konfrontasjoner med palestinsk politi. Islamsk Jihad og Hamas var de første gruppene som begynte med selvmordsbombing mot Israel. De har i hovedsak gjennomført sine angrep i Palestina og Israel, men de har også utført noen angrep i Jordan og Libanon. De har sitt hovedkvarter i Damaskus, Syria.

Islamsk Jihad regnes som mer radikal enn Hamas.

Ledere
Ledere og fremtredende personer i organisasjonen
Fathi Shikaki (?-1995) (en av grunnleggerne)
Ramadan Abdullah al-Shallah (1995-?)
Mohammad al-Hindi (2003-?)
Bashir ad-Dabbash (?-2004) (drept i et israelsk angrep i 2004).
Abdullah Shami (sentral person på 2000-tallet)
Hani Abed (?-2004) (drept av israelske styrker)
Iyad Sawalha (?-2002) (en lokal leder, drept av israelske styrker i 2002)
Ala a-din Abu Rop (?-2009) (en lokal leder på 21 år som ble drept av israelerne i 2008)
Majed al-Harazeen (kommandant som ble drept i et israelsk angrep i 2007, sammen med seks andre medlemmer)
Shadi Mohanna (lokal leder på Gaza som ble drept i en israelsk aksjon i 2005)
 Tayseer al-Jabari, leder fra 2018 til han bl drept av et målrettet israelsk missilangrep i 2022,  
Khalil Al-Bahtini, Jihad Ghannam og Tareq Ezzedine, tre av organisasjonens ledere, ble drept under et luftangrep fra det israelske forsvaret i mai 2023

Referanser

Eksterne lenker 
 

Palestina
 
Paramilitære organisasjoner